บล.ทรีนีตี้ ลุ้นหุ้นไทยรีบาวด์ ชู 18 หุ้นหลักน่าลงทุนประจำเดือนนี้
บล.ทรีนีตี้ ลุ้นหุ้นไทยรีบาวด์ปลายต.ค.BOJส่อขยายQE-เฟดคงดอกเบี้ย สำหรับคำแนะนำการลงทุนในช่วงในเดือนตุลาคมนี้ จะไม่มีการเปลี่ยนแปลงหุ้นแนะนำ โดยล่าสุดมีทั้งสิ้น 18 บริษัท ได้แก่ IRPC, IFEC, BLA, TCAP, KKC, PTTGC, VNG, WHA, BANPU, IVL, SYNEX, SUPER, QH, SCB, CEN, MCS, PTT, EVER
5 ต.ค. 2558

นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ จำกัด เปิดเผยว่า ภาพการลงทุนในเดือนตุลาคมนี้ คาดการณ์ดัชนีตลาดหุ้นไทย (SET Index) มีโอกาสย่อตัวในช่วงแรกของเดือน ก่อนมีโอกาสลุ้นดีดตัวกลับ (รีบาวด์) ได้ในช่วงปลายเดือน โดยมองกรอบแนวรับที่ 1,290-1,310 จุด และกรอบแนวต้านที่ 1,390-1,410 จุด
ทั้งนี้ มีปัจจัยสนับสนุนจากความเป็นไปได้ที่ธนาคารกลางญี่ปุ่นอาจขยายวงเงินมาตรการผ่อนคลายเชิงปริมาณ (QE) ในการประชุมวันที่ 30 ตุลาคม 2558 และการคาดการณ์ธนาคารกลางสหรัฐ (Fed) จะมีมติคงอัตราดอกเบี้ยในการประชุมวันที่ 27-28 ตุลาคม 2558 ซึ่งจะทำให้สภาพคล่องของระบบการเงินโลกอยู่ในระดับสูงต่อไป
อย่างไรก็ดี ยังคงมีปัจจัยกดดันที่อาจเกิดขึ้น ได้แก่ สัญญาณการไหลของเม็ดเงินลงทุน (Fund Flow) ที่กลับมาอ่อนแรงอีกครั้ง จนทำให้เงินบาทปรับตัวอ่อนค่ามากสุดในรอบ 9 ปี และดัชนีสัญญาเครดิตอนุพันธ์ (CDS) ของไทยยังปรับตัวแตะระดับสูงสุดในรอบเกือบ 4 ปี บ่งชี้ถึงความเสี่ยงของประเทศที่สูงขึ้น
ขณะเดียวกันฝ่ายวิเคราะห์หลักทรัพย์ มีการปรับลดประมาณการกลุ่มธนาคารและพลังงานในช่วง Preview ผลประกอบการไตรมาส 3 ซึ่งจะทำให้ Valuation ของดัชนีแพงขึ้นโดยปริยาย อีกทั้งยังมีปัจจัยต่างประเทศที่กดดันจากการประกาศตัวเลขภาคการผลิตเบื้องต้นของจีน หากออกมาย่ำแย่อีกครั้งอาจส่งผลกดดันต่อตลาดหุ้นเอเชีย และราคาสินค้าโภคภัณฑ์ได้เช่นกัน
สำหรับคำแนะนำการลงทุนในช่วงในเดือนตุลาคมนี้ จะไม่มีการเปลี่ยนแปลงหุ้นแนะนำ โดยล่าสุดมีทั้งสิ้น 18 บริษัท ได้แก่ IRPC, IFEC, BLA, TCAP, KKC, PTTGC, VNG, WHA, BANPU, IVL, SYNEX, SUPER, QH, SCB, CEN, MCS, PTT, EVER